b'\n_START_ARTICLE_\nJanez Zupet\n_START_SECTION_\n\xc5\xbdivljenje in delo\n_START_PARAGRAPH_\nJanez Zupet, brat slikarja Franca Zupeta, je po ljubljanski klasi\xc4\x8dni gimnaziji (1956\xe2\x80\x931963) \xc5\xa1tudiral primerjalno jezikoslovje na Filozofski fakulteti v Ljubljani (1963\xe2\x80\x931972) in od 1966 bogoslovje na Teolo\xc5\xa1ki fakulteti v Ljubljani ter iz obojega 1972 diplomiral. Leta 1971 je bil posve\xc4\x8den v duhovnika. Leta 1972 je pri\xc4\x8del pou\xc4\x8devati angle\xc5\xa1\xc4\x8dino in franco\xc5\xa1\xc4\x8dino na \xc5\xa0kofijski gimnaziji v Vipavi, kjer je deloval do svoje smrti, poleg tega pa je bil tudi duhovni pomo\xc4\x8dnik v \xc5\xbdupniji Vipava._NEWLINE_Od 1979 je sodeloval pri prevodu Uvoda v Sveto pismo Nove zaveze in Uvoda v Sveto pismo Stare zaveze (1982). Objavljal je \xc4\x8dlanke v Dru\xc5\xbeini, Reviji 2000 in drugih listih, ter prevajal filozofska in teolo\xc5\xa1ka dela. Za prevod Pascalovih Misli (COBISS) je leta 1981 prejel Sovretovo nagrado. Od leta 1986 je bil pri Celjski Mohorjevi dru\xc5\xbebi urednik zbirke Religiozna misel. Leta 2000 ga je pape\xc5\xbe Janez Pavel II. odlikoval s pape\xc5\xa1kim naslovom monsignor. Marca 2016 pa mu je Teolo\xc5\xa1ka fakulteta Univerze v Ljubljani podelila naziv \xc4\x8dastnega senatorja za zasluge na znanstvenih podro\xc4\x8djih._NEWLINE_Po hudi bolezni je umrl 29. marca 2016 v jutranjih urah.'